كلندايزر:
كان يا ما كان في قديم الزمان جان اكو كوكب اسمه فليد عايش بيه واحد خراع خضرة اسمه دسوكي (دلع دايسكي) وفد يوم طبكت كية يم الكوكب نزلوا منهة علاسة وصارت مواجهة بين قوات فليد والعلاسة , والعلاسة جانوا علاسة ابو غريب بكوكب فيكا وانتهت المواجهة بفوز العلاسة و وراها صارت حواسم وبوك ونهب ودسوكي راح حوسم مولدة عملاقة مضمومة بغرفة سرية بوزارة الفضاء والتكنلوجيا (هو حوسم كرندايزر وعباله هاي مولدة) وضمهة بالمنور يم السخان و وراها صار علس عالهويات ياهو المكتوب بهويته بكوكب ام صلال ينعلس وسكان الكوكب كلهة شردت وخراع الخضرة دسوكي طفر من الكوكب بعربانة مال نفط وحط المولدة اللي حوسمهة بالعربانة وراح لكوكب الارض بس بالطريق لكفته سيطرة مال حرس كوكب فيكا ولمن شافوا هويته رادوا يعلسوه بس هو اجتي فكرة اباله يفجر المولدة اللي جايبهة وياه عليهم يشغلهة ويخلي شكر بالمحرك فراح ركض وشغل السويج مال المولدة بس على غفلة المولدة انفصلت اجزاءهة وحدة عن اللخ وصارت رجل آلي جبير (كرندايزر) فدسوكي شاف دكمة بالكرندايزر مرسوم جواهة صاروخ فداسهة وجان ينطلق صاروخ من خشم كرندايزر واهل السيطرة كلهم ماتوا ودسوكي طفة السويج وكمل بالعربانة خاف ليشوفوه سلابة بالطريق ويبوكون الكرندايزر , ولمن وصل لكوكب الارض اشتغل الرمي عليه من كل صفحة فهو رأسا ركب بالكرندايزر وانهرم لليابان وباليابان هم اشتغل الرمي عليه بس لمن وصل لمزرعة (دامبي) رحب بيه دامبي ودامبي طلع البرنو مالته ورمة عاللي ديرمون على كرندايزر وهججهم وخلاهم ينهزمون
و وراها لمن عرفوا سالفة دسوكي طبكوا وياه وعاش وياهم و ورة اسبوع طبكت كية يم كوكب الارض نزلوا منهة نفس العلاسة اللي هجموا على كوكب فليد وهم صارت مواجهة بس كرندايزر سحلهم ورجعوا لكوكبهم ولمن كالوا للزعيم (يوفو) على اللي صار دز وحش لكوكب الارض ولمن اجه كرندايزر ديقاتله الوحش كله لكرندايزر:
الله بالخير
جاوبه دسوكي: الله بالخير
الوحش كله: خالي ترة آني مجاي اتعارك وياك آني جاي عندي عرض الك شنو رأيك تجي ويانة وننطيك راتب 10 ملايين بالشهر واذا شفناك خوش تلعب وتجيبلنة كواله وتفوزنة على ريال مدريد نزيد راتبك كل سنة 10 ملايين شتكول؟
فدسوكي كله: لا عيني ما موافق روح كول للزعيم مالتك يوفو مدري غوارديولا ماعدنة صمون يابس
جان الوحش يكله: جواب نهائي؟
فدسوكي كله: نهائي
فهو رأسا هجم على كرندايزر واتعاركوا هو وياه بالتواثي وكرندايزر كتل الوحش وشبعه بوكسات وجلاليق ورجعه للكوكب مالته يبجي و وراها الوحش جاب جماعته واجه بس هم كتلهم كرندايزر فبالنهاية يوفو خابر دسوكي بنفسه
يوفو: سلام عليكم
دسوكي: لا هلا ولا مرحبا
يوفو: اسمع ولك مو شفت نفسك دتسحل الزعاطيط اللي ادزلك ياهم عبالك هاهية صرت عنتر انت وهذا الكرندايزر مالتك
دسوكي: اي صحيح انت اذا بيك خير تعال اتعارك بنفسك مو خاتل وتدز زعاطيط
يوفو: اكلك باوع ترة آني دا اتعارك وياك بالوحوش ومسويهة مبارزة شريفة , ورب الكعبة اكدر ادزلك ميليشيا يجيبوك ليمي شحط من كوكب الارض ليوفو
دسوكي: اي ديلة بيك خير دز احد وشوف شلون يرجعولك زحف
يوفو: هاشبيك ولك ترة مو عبالك آني مادري الكرندايزر مالتك يحتاجله تبديل دهن والدبلات والصالنصة يحتاجلهن تبديل
دسوكي: والله حتى لو ماعندي اسلحة هم بالتوثية اشحط الزعاطيط اللي تدزهم
يوفو: اكلك باوع ترة آني الوحوش اللي دا ادزلك ياهم كلهم لادة موديل 1995 عاويات , والكعبة اذا ادزلك وحوشي البيجو 2024 الة يسحلوه لكرندايزر مالتك
دسوكي: اي يلة لعد متدزهم
يوفو: همة هاهية كمل تصنيعهم بمجرة سيزرس وحاليا بالطريق بعدلهم بس 12 سنة ضوئية ويوصلون بسنة 2022 لكوكب فيكا وبسنة 2023 نستورد شاحنات جوكر من كوكب زحل تيل ونخليهم عالشحن وبالـ 2024 نهجم بيهم عليكم , متشوف اكو بعض المتخلفين بالكوكب مالتكم يكولون نهاية العالم سنة 2024 هو هاي لأن رح نسوي هجوم جماعي عليكم بكل وحوشنة وندمر كوكبكم
انتظرونا في الحلقة القادمة من مغامرات الفضاء كرندايزر بسنة 2024